|  |
| --- |
| ***Директни плащания*** |

**1. Преведени бяха още 87 005 139 лв. по Схемата за единно плащане на площ (СЕПП).** Доплащане получиха 54 712 земеделски стопани. Окончателното плащане е направено след актуализация на данните в Системата за идентификация на земеделските парцели, както и след насрещна проверка на данните, които земеделските стопани са декларирали пред Националната агенция за приходите. Доплащането по схемата е извършено на база [Заповед № РД 09-555](https://www.dfz.bg/assets/20434/zapoved_stavka_saps_2020.pdf) от 07.06.2021 г. на министъра на земеделието, храните и горите, съгласно която окончателна ставка по схемата е в размер на 212,48 лв./хектар. Общо оторизираните средства по СЕПП за Кампания 2020 са 770 367 000 лв., основната част от които са платени още през декември миналата година - 683 361 861 лева.

**2. Приключи Кампания 2021 за подаване на заявления за директни плащания.** Периодът, в който земеделските стопани можеха да подават заявления и да редактират вече подадени заявления (със санкция 1% за всеки ден закъснение след крайния срок 17 май 2021 г.) приключи на 11 юни 2021 г. Подадените заявления за подпомагане, в които е маркирана схемата за единно плащане на площ (СЕПП) за кампания 2021 са с 2,42 % по-малко спрямо предходната кампания, но заявената за подпомагане площ се е увеличила с 572 ха, представляващи около 0,01% от общо заявената площ. Отчита се завишен интерес към схемите за обвързано с производството подпомагане за плодове и по някои от схемите за зеленчуци. С над 10% повече спрямо предходната кампания са подадените заявления по схемата за обвързано подпомагане за зеленчуци - оранжерийно производство. Установява се значителен спад на заявените площи по схемата за специално плащане за култура – памук. Има увеличение на животните, заявени за обвързано с производството подпомагане, като по схемата за месодайни крави под селекционен контрол увеличението е над 15%.

|  |  |
| --- | --- |
| ***Пазарна подкрепа*** |  |

**3. На 15 юни 2021 г. в „Държавен вестник“ е обнародвана Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.** Промените в нормативната уредба, уреждаща прилагането на мерките за подпомагане в лозаро-винарския сектор, се отнасят главно за дейност „Изграждане на автоматизирани системи за капково напояване“ по мярка „Преструктуриране и конверсия на лозя“. Разширен е обхватът на допустимите за подпомагане операции по тази дейност, като на кандидатите по мярката е предоставена възможност за финансиране на широк кръг от елементи, необходими за изграждането на една модерна и усъвършенствана капкова система, която да осигури на лозарското стопанство по-висок производствен потенциал. Подпомагането по мярката, включително по дейност „Изграждане на автоматизирани системи за капково напояване“, се осъществява на база пределни цени. В резултат на пандемията от COVID-19 максималният размер на подпомагането за 2021 година е увеличен от 75% на 90% от допустимите за възстановяване разходи, като условието за неговото прилагане е заявените проекти да бъдат договорени до 15 октомври 2021 г. С изменението на наредбата се предвижда и удължаване на срока за подаване на заявления за авансово плащане през 2021 г. по мярка „Инвестиции в предприятия“ от 31 юли на 24 септември 2021 г. По този начин ще се осигури допълнителен времеви ресурс на бенефициерите за преодоляване на предизвиканите от пандемията от COVID-19 затруднения при набавянето на необходимите документи.

|  |  |
| --- | --- |
| ***Визия за ОСП след 2020 г.*** |  |

**4. На 14 юни 2021 г., в гр. Брюксел се проведе заседание на Специалния комитет по селско стопанство (СКСС).** Фокусът на дискусията беше насочен предимно към отворени въпроси, свързани с преговорите по текущата Реформа на ОСП след 2023 г. и по-конкретно към Регламента за стратегическите планове. Обсъжданите теми включваха съответствие на Стратегическите планове с приоритетите на „Зелената сделка“, социална условност, предварителна условност (ДЗЕС), допустимост на площите, коефициент на приноса на плащанията за НР, обвързна подкрепа и еко-схеми. Относно съответствието на Стратегическите планове с приоритетите на „Зелената сделка“, ЕК уточни, че изготвеният от тях документ цели да бъде приет като компромисно споразумение, на база на исканията на ЕП и търсейки баланс с позицията на Съвета. ЕК обърна внимание, че документът е написан внимателно, не става въпрос за постигане на съответствие, а за даване на принос за постигане на целите на стратегиите. Относно ДЗЕС 8 беше отбелязано, че държавите членки трябва да се придържат към диверсификация, без да се разширява ДЗЕС 8 по отношение на други практики. Относно ДЗЕС 9, според ЕК вече почти е постигнат консенсус. Относно обвързаната подкрепа, все още ЕП не приел текста за картофите за храна, но процентът 13+2% е окончателно договорен. ЕК потвърди също, че изискванията за социална условност ще се прилагат само по отношение на директни плащания, без да обхващат секторните интервенции. Относно социалната условност, държавите членки изразяват недоволство от включването й като част от ОСП, но са готови да я приемат, с оглед постигане на компромис, но при опростени условия на прилагане и ясно разграничаване на отговорностите на компетентните органи. Държавите членки приемат запазения бюджет за еко-схеми в размер на 25%, но при прилагане на долен праг от 20% и възможност за гъвкавост, с цел оползотворяване на средствата, както и прилагане на ребат при използване на повече от задължителния бюджет за еко-климат интервенции по РСР, като това се прилага през целия период на изпълнение на стратегическия план.

**5. На земеделските стопани следва да се предостави директна подкрепа за поемане на екологични ангажименти и това е начинът те да бъдат компенсирани заради налаганите още по-високи екологични стандарти.** Това заяви еврокомисарят по земеделието Януш Войчеховски по време на неформалното заседание на Съвета на ЕС по земеделие и рибарство в гр. Лисабон, Португалия на 13-15 юни 2021 г. По думите му, за да се осъществи това, е необходимо да се използва широка гама от инструменти на ОСП, в синергия с други политики на ЕС и национални политики и законодателство, свързани с околната среда, климата и енергията. Темата за продоволствените системи, иновациите и управлението на природните ресурси е изключително актуална. Обърнато беше специално внимание на ролята на изследванията и иновациите като ключови фактори, позволяващи продоволствената система да стане по-устойчива. Комисарят по земеделие на ЕС Януш Войчеховски, подчерта огромния потенциал на научноизследователската и развойна дейност за ускоряване на напредъка към целите на Зелената сделка и предоставяне на възможност за двоен зелен и цифров преход. Той прикани и насърчи държавите членки да осигурят адекватно финансиране за знанията и иновациите в своите стратегически планове на ОСП. Повечето министри се възползваха от възможността да изложат своите позиции по основни въпроси от Реформата на ОСП като зелена архитектура, привеждане в съответствие със Зелената сделка, социално измерение и инвестиции за напояване. Изказалите се министри заявиха, че в рамките на процеса на преход към „зелена икономика“, осигуряването на адекватно финансиране е от съществено значение. Министърът на земеделието на Словения (бъдещ Председател на Съвета по земеделие и рибарство от 01.07.2021) заяви, че селското стопанство трябва да се трансформира по такъв начин, че да продължи да осигурява безопасна, качествена и достъпна храна и в същото време да действа отговорно към природните ресурси.

**6. След неформалния Съвет по земеделие, Председателството и Комисията са оптимисти относно сделката за ОСП.** Португалското председателство изрази оптимизъм, че ще осигури междуинституционална сделка по пакета за реформа на ОСП до края на юни, проправяйки пътя на държавите членки да финализират своите национални стратегически планове от юли, преди прилагането на новата селскостопанска политика на ЕС от 1 януари 2023 г. На пресконференция в Лисабон на 15 юни, португалският министър Мария до Се Антунес заяви, че преговорите навлизат в „критичен етап“, намеквайки за супертриалога, планиран за 24-25 юни, преди последното заседание на Съвета по време на нейния мандат на 28-29 юни в Люксембург, където тя се надява да се „сключи политическото споразумение“. Португалският министър информира, че двудневната среща на тема „Иновативни хранителни системи“ е позволила на министрите също така да обсъдят пакета за реформа на ОСП. Остават „няколко важни въпроси“, като „свързаните с околната среда и климата“, 25% за еко-схеми вкл. двугодишен период на обучение, който трябва да бъде завършен, след като „се обсъдят области, свързани с гъвкавостта“. От своя страна, еврокомисарят по земеделие Януш Войчеховски определи дискусиите на неформалната среща като „много конструктивни ... много полезни“, заявявайки, че климатът за „конструктивен дебат“ трябва да се намери „извън Брюксел, а не в Брюксел“. След интензивни разговори с евродепутатите в Страсбург (7-10 юни) и пътуване тази седмица до Лисабон, „червените линии“ за ЕП и Съвета вече са по-ясни, както и „възможната зона за компромис“. В отговор на въпрос за основните проблеми, г-н Войчеховски определи „преразпределителното плащане“, което трябва да даде „сигнал на общественото мнение, че ОСП защитава малките и средните фермери“. Земеделската политика трябва да ги защитава по-добре, подчерта той, изброявайки устойчивото развитие и обезлюдяването на селските райони като ключови предизвикателства. Позовавайки се на целите на стратегията „От Фермата до трапезата“ и Стратегията за биоразнообразието той подчерта, че те „не са правно обвързващи“, а са „ръководни принципи за ОСП“. Подобно на настоящия председател на Съвета по земеделие, еврокомисарят също изрази оптимизма си, като каза, че чува по-често „да“ на въпросите, отколкото „не“, което той разглежда като „добър сигнал“ за постигане на компромис.

|  |  |
| --- | --- |
| ***Още от ЕС и света*** |  |

**7. Устойчвост на хранителната верига, готовност за кризи, зелен и дигитален преход са водещите теми в шестмесечната програма на предстоящото Словенско председателство, което започва от 1 юли и ще продължи до 31 декември 2021 година.** Централноевропейската държава за втори път ще поеме председателството на Съвета на ЕС, след като преди това имаше ефективен и добре организиран мандат през първата половина на 2008 г. Заседанията на Съвета по земеделие и рибарство са планирани за 19 юли в Брюксел, 13 септември (в Брюксел, обозначен като „възможен“), 11-12 октомври (Люксембург), 15-16 ноември (Брюксел) и 13-14 декември (Брюксел). Очаква се колежът да посети Любляна за церемонията по откриването на 1-2 юли. Министърът на селското стопанство, горите и прехраната на Словения д-р Йоже Подгоршек заяви, че „извънредната ситуация поради COVID-19 напомни за стратегическото значение на доставките на храни в ЕС”, обещавайки да посвети специално внимание на Съобщението „План за действие при извънредни ситуации за осигуряване на продоволственото снабдяване и продоволствената сигурност”, което ще бъде предложено за обсъждане в Съвета по земеделие и рибарство през ноември (15-16). Словенското председателство планира също така да бъде разгледан и въпросът за устойчивото производство на храни, дългосрочното развитие на селските райони, мерките за възстановяване на биологичното разнообразие, достъп до безопасна и качествена храна и проблемът с глада в света. Ще продължат планираните дейности, произтичащи от Европейската зелена сделка и по-специално от стратегията „От фермата до трапезата”. Предвижда се министрите да приемат заключения на Съвета относно Плана за действие за биологично земеделие на срещата на 19 юли. Засилването на диалога между градските и селските райони ще бъде темата за обсъждане на неформалното заседание на Бърдо при Краню, северозападно от столицата, в началото на септември (5-7). Докато Португалия се опитва да осигури междуинституционално споразумение за новата селскостопанска политика преди 30 юни, Словения е готова да „финализира официалното приемане на законодателния пакет за реформа на ОСП” и „да приложи процедури за приемане на делегирани актове и актове за изпълнение” във втория семестър.